Ses sterf in gru-ongeluk op N2Die ongelukstoneel. Foto: Verskaf Ses mense, onder wie drie kinders, is dood in ŉ grusame ongeluk Maandagoggend op die N2 buite Grahamstad in die Oos-Kaap. Volgens kapt. Mali Govender, woordvoerder van die polisie, het die ongeluk op die N2 in die rigting van Port Elizabeth gebeur toe ŉ silwer sedanmotor met ŉ sleepwa skynbaar op ŉ skerp draai beheer verloor het. Daar was agt insittendes in die voertuig. Drie kinders en drie volwasse mans het in die ongeluk gesterf. Volgens Govender is twee vroue wat in die ongeluk beseer is na ŉ plaaslike hospitaal gehaas. Een van die vroue is in ŉ kritieke toestand. Die ongelukstoneel. Foto: Verskaf “Die oorsaak van die ongeluk is nog nie bekend nie en vorm deel van die ondersoek. Spesialiskenners is steeds op die ongelukstoneel besig,” het Govender gesê. Brig. David Kanuka, bevelvoerder van die Grahamstad-polisie, het sy innige medelye met die naasbestaandes van die oorledenes betuig en gesê die polisie sal die nodige ondersteuning aan hulle bied. ŉ Saak van strafbare manslag word ondersoek.